กองทุนโลตัสอนุมัติเพิ่มทุนหนุนปันผลดี
กองทุนอสังหาฯ เทสโก้ โลตัส เพิ่มทุนซื้อ 5 สาขา หนุนปันผลเพิ่ม กระจายลงทุน
9 ต.ค. 2555

กองทุนอสังหาฯ เทสโก้ โลตัส เพิ่มทุนซื้อ 5 สาขา หนุนปันผลเพิ่ม กระจายลงทุน
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย (KTAM) เปิดเผยว่า ผู้ถือหน่วยลงทุนของกองทุนรวมอสังหาริมทรัพย์และสิทธิการเช่าเทสโก้ โลตัส รีเทล โกรท (TLGF) มีมติในการประชุมวิสามัญเมื่อวันที่ 5 ต.ค.ที่ผ่านมา อนุมัติการ ออกและเสนอขายหน่วยลงทุนเพิ่มจำนวนไม่เกิน 650 ล้านหน่วย และระดมทุนเพิ่มไม่เกิน 7,545 ล้านบาท เสนอขายผู้ถือหน่วยลงทุนเดิมที่มีรายชื่อในสมุดจดทะเบียนในวันที่ 5 พ.ย. 2555 โดยจะกำหนดราคาจากการสำรวจความต้องการนักลงทุนสถาบัน
กองทุนจะนำเงินที่ได้ไปลงทุนในศูนย์การค้าเทสโก้ โลตัส เพิ่มอีก 5 แห่ง ได้แก่ ภูเก็ต ศาลายา นครศรีธรรมราช รังสิตนครนายก และบางปู ซึ่งทุกแห่งมีผลประกอบการที่ดี อัตราเช่า 100% สามารถสร้างรายได้เพิ่มให้แก่กองทุนในทันที โดยการลงทุนในครั้งนี้ทำให้กองทุนมีศูนย์การค้ารวม 22 แห่ง โดยมีสัดส่วนที่เป็นเจ้าของกรรมสิทธิ์ (ฟรีโฮลด์) 75% และสิทธิการเช่า (ลีสต์โฮลด์) 25% จากเดิมอยู่ที่ 73% และ 27% ตามลำดับ




 
“การลงทุนในครั้งนี้คาดว่าจะส่งผลให้ผู้ถือหน่วยลงทุนได้รับเงินปันผลเพิ่มขึ้น”และแม้ราคาหน่วยลงทุนในตลาดหลักทรัพย์ปรับตัวขึ้นต่อเนื่อง จนทำให้อัตราผลตอบแทนเงินปันผลลดลงแต่ก็ยังอยู่ในระดับที่สูง ซึ่งนักลงทุนสถาบันบางกลุ่มอาจพอใจ เพราะผลตอบแทนสม่ำเสมอ มีการกระจายการลงทุน นายสมชัย กล่าว
ทั้งนี้ ในส่วนของบริษัท เอก-ชัย ดีสทริบิวชั่น ซิสเทม จะใช้สิทธิเพิ่มทุนเพื่อรักษาสัดส่วนการถือหน่วย 25% ส่วนสถาบันในต่างประเทศถือ 28% สถาบันในประเทศถือ 22% และรายย่อยถือ 25%
ปัจจุบันกองทุนมีขนาดสินทรัพย์ 1.84 หมื่นล้านบาท หลังเพิ่มทุนจะเพิ่มเป็น 2.59 หมื่นล้านบาท ใหญ่สุดในประเทศไทย และหากรวมกองทุนรวมอสังหาริมทรัพย์กอง 2 และ 4 บริษัทมีสินทรัพย์ภายใต้การบริหาร 1.2 แสนล้านบาท
ด้านนายสมพงษ์ รุ่งนิรัติศัย ประธานกรรมการฝ่ายอสังหาริมทรัพย์ บริษัท เอก-ชัย ดีสทริบิวชั่น ซิสเทม กล่าวว่า เงินที่ได้จากการเพิ่มทุนจะนำไปขยายศูนย์กระจายสินค้าอีก 3 แห่งที่ ลำปาง ขอนแก่น และสุราษฎร์ธานี ซึ่งแต่ละแห่งใช้เงินไม่ต่ำกว่า 2,000 ล้านบาท รวมทั้งเปิดสาขาใหม่ตามแผนอีก 150 แห่งในครึ่งปีหลัง ใช้เงินลงทุนต่อปี 7,000 ล้านบาท
“เทสโก้ โลตัส บริษัทแม่ยังมองไทยมีศักยภาพและเติบโตได้ดีในเอเชีย จึงมีเป้าหมายใช้ไทยเป็นฐาน และไม่กังวลสถานการณ์น้ำท่วม เนื่องจากเห็นว่ารัฐบาลเตรียมรับมืออย่างดี ขณะที่ยอดขายครึ่งปีแรกเติบโต 14% และทั้งปีก็คาดว่าจะโตประมาณนี้” นายสมพงษ์ กล่าว
นางชวินดา หาญรัตนกูล รองกรรมการผู้จัดการ บลจ.กรุงไทย กล่าวว่า ปีนี้มีแผนเพิ่มทุนกองทุนอสังหาริมทรัพย์ประมาณ 1 หมื่นล้านบาท และในไตรมาสแรกปีหน้าจะตั้งกองทุนอินฟราสตรัคเจอร์ขนาด 1 หมื่นล้านบาท ลงทุนในพลังงานทางเลือก